PATVIRTINTA

Kauno miesto savivaldybės

administracijos direktoriaus

2024 m. spalio 30 d.

įsakymu Nr. A-1302

**KVIETIMAS TEIKTI TRUMPALAIKIŲ PROJEKTŲ PARAIŠKAS PAGAL SRITIES „KAUNAS – PILNAS KULTŪROS“ PRIORITETUS „KAUNAS KURIA“, „KAUNAS ATVIRAS KULTŪRAI“, „PROJEKTO „KAUNAS – EUROPOS KULTŪROS SOSTINĖ“ PALIKIMAS“ IR „PER SKONĮ Į KULTŪRĄ“ NR. 2025.1-1.1-1.2-1.3-1.4-1**

|  |  |  |
| --- | --- | --- |
| Eil. Nr. | Sąlygos | Aprašymas |
| 1. | Sritis | „Kaunas – pilnas kultūros“ |
| 2. | Prioritetai ir tinkamos veiklos | 2.1. Prioritetas „Kaunas kuria“. Veiklos pagal šį prioritetą:  2.1.1. projektai, skatinantys kultūrinį dalyvavimą, įtraukiantys į kultūrines veiklas įvairias miestiečių grupes (ypač socialiai pažeidžiamas), siūlantys įvairų kultūros paslaugų spektrą, skatinantys kultūros ir kitų sričių bendradarbiavimą;  2.1.2. projektai, puoselėjantys etnokultūrą, skatinantys tautinių bendrijų veiklą, tarpkultūrinį dialogą ir įvairių tautų kultūrinę integraciją į miesto kultūrą;  2.1.3. projektai, skatinantys pasididžiavimą Kauno miesto istorija, Kauno miesto iškiliomis asmenybėmis ir pan.;  2.1.4. įvairūs kultūros ir meno sričių projektai, reprezentuojantys Kauno miestą ir (ar) pristatantys Lietuvos etninę kultūrą užsienyje (pareiškėjas turi turėti kultūros ir meno organizacijos (profesionalios agentūros, festivalio, scenos meno organizacijos ir kt.) kvietimą ir (arba) susitarimą (patvirtinimą) dėl dalyvavimo (įvairiomis formomis) tarptautiniame renginyje, kultūros projekte užsienyje. Pirmenybė teikiama tiems projektams, kurių veiklos bus vykdomos miestuose – Kauno partneriuose (informaciją apie miestus partnerius galima rasti http://www.kaunas.lt/apie-kauna/miesto-partneriai/) arba vykdomos bendradarbiaujant su jais, taip pat bendradarbiaujant su kitomis tarptautinėmis organizacijomis, kurių tinklui priklauso Kauno miestas).  2.2. Prioritetas „Kaunas atviras kultūrai“. Veiklos pagal šį prioritetą:  2.2.1. tarptautiniai tęstiniai kultūros projektai, formuojantys miesto įvaizdį ir tapatybę, jungiantys inovatyvumą ir tradicijas;  2.2.2. miesto renginiai ir šventės, kuriančios miesto išskirtinumą.  Pirmenybė (taikoma abiem prioriteto veikloms) teikiama projektams, vykstantiems Kauno miesto viešose vietose (pvz., parkuose, skveruose, aikštėse ir pan.) ir (ar) visuomeninės paskirties objektuose (pvz., bažnyčiose, stotyse, įvairiose salėse ir pan.); projektų nemokamoms veikloms; projektams, organizuojamiems tradiciniuose miesto renginiuose ir tampantiems sudėtine šių renginių programos dalimi.  2.3. Prioritetas „Projekto „Kaunas – Europos kultūros sostinė“ palikimas“. Veiklos pagal šį prioritetą – tęstiniai renginiai (projektai) Kauno mieste, užtikrinantys projekto „Kaunas – Europos kultūros sostinės“ sukurtą palikimą, t. y. projektai (renginiai), sukurti ir įgyvendinti kaip projekto „Kaunas – Europos kultūros sostinė“ programos sudėtinė dalis.  2.4. Prioritetas „Per skonį į kultūrą“. Veiklos pagal šį prioritetą – projektai (veiklos), skatinantys gastronominės kultūros plėtrą, suteikiančios galimybę per maistą (skonį) pažinti Kauno kultūrą; gastronominiai festivaliai; maisto fiestos ar pan., integruojantys įvairias kultūrines veiklas, edukacijas, parodas ir pan. (laukiami gaminantys ar pristatantys įmantriausius, rafinuočiausius ir egzotiškiausius patiekalus, plataus pripažinimo sulaukę maistokūrėjai ir nauji virtuvės meistrai, entuziastingi startuoliai ir kt.) |
| 3. | Veiklų vykdymo vieta | 3.1. Veiklų, nurodytų 2.1.4 papunktyje, vykdymo vieta neribojama, jei galiojančiuose teisės aktuose nenustatyta kitaip.  3.2. Veiklų, nurodytų 2.1.1–2.1.3, 2.2.1–2.2.2, 2.3 ir 2.4 papunkčiuose, vykdymo vieta – Kauno miestas.  Pareiškėjas turi įsivertinti galimybę projekto veiklas vykdyti saugiose sklaidos platformose, jei būtų priimti specialūs sprendimai dėl renginių organizavimo, paslaugų teikimo apribojimo |
| 4. | Tikslinė grupė | Kauno bendruomenė (išskyrus 2.1.4 papunktyje nurodytų veiklų tikslinę grupę). Veiklų, nurodytų 2.1.4 papunktyje, tikslinė grupė – užsienio šalių gyventojai |
| 5. | Finansavimas | 5.1. Projektui įgyvendinti Savivaldybė gali skirti lėšų, kurios padengtų iki 80 proc. tinkamų finansuoti projekto išlaidų. Ne mažiau kaip 20 proc. išlaidų turi padengti pareiškėjo (jo paties arba partnerių (rėmėjų) įnašas.  5.2. Finansuojami 2025 m. vykdomi projektai. Vėliausia galima projekto įgyvendinimo pabaigos data – 2025 m. gruodžio 31 diena |
| 6. | Reikalavimai pareiškėjui | 6.1. Projektų paraiškas gali teikti Lietuvos Respublikos įstatymų nustatyta tvarka įregistruoti pelno nesiekiantys juridiniai asmenys (nevyriausybinės organizacijos, asociacijos, viešosios įstaigos ir kt.), biudžetinės įstaigos (išskyrus Savivaldybės biudžetines įstaigas).  6.2. Pareiškėjas iki paraiškos pateikimo dienos teisės aktų nustatyta tvarka turi būti tinkamai atsiskaitęs už skirtų (jeigu buvo skirta) Savivaldybės lėšų panaudojimą.  6.3. Pareiškėjas privalo būti užsiregistravęs platformoje kultura.kaunas.lt (gavęs dalinį finansavimą, privalo ten pateikti informaciją apie finansuojamus renginius (veiklas) ir jų ataskaitas). Informaciją dėl registracijos teikia Povilas Mintautas el. paštu povilas@kmn.lt.  6.4. Finansavimas pareiškėjui negali būti skiriamas, jeigu:  6.4.1. pareiškėjas yra bankrutavęs, bankrutuojantis, likviduojamas ar laikinai sustabdęs veiklą;  6.4.2. pareiškėjas paraiškoje arba jos prieduose pateikė klaidinančią informaciją;  6.4.3. yra įsiteisėjęs teismo sprendimas dėl pareiškėjo kitos sutarties dėl paramos skyrimo iš Europos Sąjungos, Europos ekonominei erdvei priklausančių Europos laisvosios prekybos asociacijos valstybių arba Lietuvos Respublikos biudžeto lėšų pažeidimo;  6.4.4. pareiškėjas bandė gauti konfidencialios informacijos arba daryti įtaką Savivaldybės atstovams, projektų paraiškų atrankos ir finansavimo komisijos nariams ar ekspertams paraiškų vertinimo ir atrankos procesų metu.  6.5. Pareiškėjas privalo užtikrinti, kad perkant prekes, paslaugas Savivaldybės lėšomis būtų laikomasi Lietuvos Respublikos viešųjų pirkimų įstatymo (jeigu pareiškėjas yra perkančioji organizacija), kitų įstatymų ir teisės aktų nustatytos tvarkos, tiekėjų lygiateisiškumo, skaidrumo ir nešališkumo principų. Jei pareiškėjas nėra perkančioji organizacija, jam atliekant pirkimus rekomenduojama vadovautis savo patvirtintomis neperkančiosios organizacijos pirkimo taisyklėmis.  6.6. Pareiškėjas paraišką gali teikti individualiai arba su projekto partneriu (-iais), kuris (-ie) turi būti nurodytas (-i) paraiškoje.  6.7. Projekto partneriu (-iais) laikomi Lietuvos Respublikos įstatymų nustatyta tvarka įregistruoti pelno nesiekiantys juridiniai asmenys (nevyriausybinės organizacijos, asociacijos, viešosios įstaigos ir kt.), biudžetinės įstaigos (išskyrus Savivaldybės biudžetines įstaigas).  6.8. Jeigu paraiška teikiama kartu su projekto partneriu (-iais), pareiškėjas, prieš pasirašydamas Savivaldybės biudžeto lėšų naudojimo sutartį, turi sudaryti jungtinės veiklos (partnerystės) sutartį su projekto partneriu (-iais).  6.9. Projekto partnerių skaičius nėra ribojamas, tačiau pareiškėjas, kviesdamas projekto partnerius veikti kartu, privalo įvertinti projekto partnerio būtinumą ir su tuo susijusius valdymo sunkumus.  6.10. Pareiškėjo ir partnerio (-ių) patiriamoms projekto įgyvendinimo išlaidoms taikomi tokie patys tinkamumo finansuoti reikalavimai.  6.11. Už projekto įgyvendinimą atsakingas pareiškėjas |
| 7. | Paraiškos rengimo ir pateikimo tvarka ir terminai | 7.1. Siekdamas gauti finansavimą, pareiškėjas turi pateikti šiuos dokumentus:  7.1.1. užpildytą programos „Iniciatyvos Kaunui“ projekto finansavimo paraišką, kurios forma patvirtinta Kauno miesto savivaldybės administracijos direktoriaus 2019 m. lapkričio 19 d. įsakymu Nr. A-3742 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ projekto finansavimo paraiškos formos, projekto administracinės atitikties ir tinkamumo vertinimo lapo formos ir naudingumo vertinimo lapo formos patvirtinimo“. Pareiškėjas turi užpildyti kiekvieną paraiškos dalį. Pareiškėjo deklaracija (paraiškos 1 priedas) turi būti pasirašyta pareiškėjo vadovo ar asmens, turinčio teisę veikti pareiškėjo vardu.  Jei projektą numatoma įgyvendinti su partneriu (-iais), turi būti užpildyta ir pasirašyta partnerystės deklaracija (paraiškos 2 priedas). Pareiškėjas atsako už paraiškoje nurodytų duomenų teisingumą;  7.1.2. kitus dokumentus:  7.1.2.1. galiojančių įstatų, registruotų Lietuvos Respublikos juridinių asmenų registre, kopiją ir Lietuvos Respublikos juridinių asmenų registro pagrindinių duomenų išrašo kopiją arba Lietuvos Respublikos juridinių asmenų registro išplėstinio išrašo kopiją (jei paraišką teikia religinė bendruomenė ar bendrija ir jei pareiškėjas neturi savo steigimo dokumentų (statuto ar įstatų), jis turi pateikti savo kompetentingos vadovybės raštą, patvirtinantį, kad pareiškėjas pagal religinės bendrijos kanonus ar statutus turi teisę vykdyti atitinkamą veiklą). Pareiškėjas atsako už šiuose dokumentuose pateiktos informacijos teisingumą;  7.1.2.2. dokumentą, patvirtinantį asmens teisę veikti pareiškėjo vardu, jei pareiškėjui atstovauja ne jo vadovas;  7.1.2.3. pareiškėjo ir kitų finansavimo šaltinių įnašą pagrindžiančius dokumentus;  7.1.2.4. kitą informaciją, pagrindžiančią finansavimo reikalingumą ar papildančią projekto aprašymą.  7.2. Paraiška kartu su kitais 7.1 papunktyje nurodytais dokumentais iki kvietimo teikti paraiškas skelbime nurodyto termino pabaigos (7.5 papunktis) teikiama elektroniniu būdu, naudojantis Kauno miesto savivaldybės projektų atrankos ir finansavimo programos „Iniciatyvos Kaunui“ paraiškų informacine sistema (toliau – informacinė sistema) adresu <https://paraiskos.kaunas.lt/vykstantys-konkursai>.  7.3. Jei 7.2 papunktyje nustatytu būdu pateikti paraiškos negalima dėl informacinės sistemos sutrikimo (laikino funkcinių galimybių neužtikrinimo), paraiška, jos priedai ir paraiškos elektroninė versija („Excel“ formatu), įrašyta elektroninėje laikmenoje, teikiama Savivaldybei raštu (per kurjerį), siunčiant paštu arba pristatant į vietą adresu: Kauno miesto savivaldybės administracijos Klientų aptarnavimo ir informavimo skyriaus Asmenų aptarnavimo poskyris, Laisvės al. 96 (5 darbo vieta), užklijuotame voke (pakete), ant kurio turi būti užrašas „Paraiška“, srities ir prioriteto, prie kurių priskiriamas projektas, pavadinimai, pareiškėjo pavadinimas ir adresas. Ranka užpildytos paraiškos nepriimamos.  7.4. Jeigu dokumentai pateikiami užsienio kalba, jie turi būti išversti į lietuvių kalbą.  7.5. Galutinis paraiškos pateikimo terminas – 2025 m. sausio 6 diena. Jei paraiška teikiama elektroniniu būdu adresu https://paraiskos.kaunas.lt/vykstantys-konkursai, pateikimo data laikoma informacinėje sistemoje pateikimo momentu fiksuota data. Jei paraiška siunčiama paštu (per kurjerį) (esant 7.3 papunktyje nurodytoms aplinkybėms), jos pateikimo data laikoma pašto antspaudo data. Jei paraiška pristatoma į Savivaldybę, jos pateikimo galutinis terminas yra 2025 m. sausio 6 d. 17 val.  7.6. Gautos paraiškos yra registruojamos. Po nustatyto termino ir ne pagal 7.2 ir 7.3 papunkčiuose nustatytas sąlygas pateiktos paraiškos nenagrinėjamos.  7.7. Tas pats pareiškėjas gali teikti tik vieną paraišką pagal tą patį nurodytos srities prioritetą. Jei tas pats pareiškėjas teikia daugiau nei vieną paraišką pagal tą patį prioritetą, kitos vėliau registruotos jo paraiškos yra atmetamos.  7.8. Pasibaigus paraiškų pateikimo terminui, negalima pareiškėjo iniciatyva paraiškos taisyti, tikslinti, pildyti ar pateikti papildomų dokumentų |
| 8. | Tinkamos finansuoti išlaidos | 8.1. Tinkamomis finansuoti išlaidomis gali būti pripažįstamos tik tos išlaidos, kurios yra:  8.1.1. tiesiogiai susijusios su projekto, kuriam skiriamas finansavimas, įgyvendinimu;  8.1.2. būtinos projektui įgyvendinti ir atitikti skaidraus finansų valdymo, sąnaudų efektyvumo principus;  8.1.3. suplanuotos efektyviai ir pagrįstai (atitinkančios realias rinkos kainas, patirtos tik siekiant projekto tikslų);  8.1.4. faktiškai patirtos nuo to 2025 m. ketvirčio, kada yra pasirašoma Savivaldybės lėšų naudojimo sutartis, pradžios iki sutartyje numatytos projekto įgyvendinimo pabaigos datos, nustatomos ir patikrinamos, taip pat pagrįstos jas įrodančiais dokumentais, atitinkančiais Lietuvos Respublikos teisės aktus ir projekto įgyvendinimo sutartį.  8.2. Pareiškėjas prisiima visą projekto veiklų neįgyvendinimo riziką dėl valstybės teisės aktais nustatytų veiklos ribojimų ar draudimų, esant nepaprastajai padėčiai, ekstremaliajai situacijai, karantinui ir pan., t. y. projekto vykdytojo patirtos pasirengimo projekto veikloms išlaidos ir veiklų vykdymo, kai nepasiekiami joms nustatyti rodikliai, išlaidos nebus pripažintos tinkamomis finansuoti.  8.3. Tinkamos finansuoti projekto vykdymo išlaidos turi sudaryti ne mažiau kaip 80 proc. visų Savivaldybės patvirtintų tinkamų finansuoti išlaidų. Vykdymo išlaidų kategorijai priskiriamos šios išlaidos:  8.3.1. išlaidos projektą vykdančių asmenų darbo užmokesčiui (įskaitant visus privalomus mokesčius);  8.3.2. išlaidos projektą vykdančių asmenų autoriniams atlyginimams (pagal autorines sutartis), kaip nustatyta Lietuvos Respublikos autorių teisių ir gretutinių teisių įstatyme, ir atlygiui už suteiktas paslaugas (pagal atlygintinų paslaugų sutartis), kai autorinius atlyginimus gaunantys asmenys ir paslaugų teikėjai nėra pareiškėjo darbuotojai;  8.3.3. projekto veiklas vykdančių ar jose dalyvaujančių asmenų kelionių, nakvynės ir dienpinigių išlaidos, neviršijančios pareiškėjo arba jo partnerio valstybės teisės aktais nustatytų normų;  8.3.4. priemonių, prekių, reikmenų, medžiagų įsigijimo išlaidos, išskyrus ilgalaikį materialųjį ir nematerialųjį turtą, jeigu jos identifikuojamos ir priskiriamos išskirtinai projekto reikmėms;  8.3.5. projektui įgyvendinti reikalingų paslaugų pirkimo išlaidos, jeigu jos identifikuojamos ir priskiriamos išskirtinai projekto reikmėms;  8.3.6. savanoriškos veiklos išlaidos (kelionės, nakvynės, maitinimo, pašto, telefono, mokymų, reikalingų priemonių, draudimo, kt.), nustatytos Lietuvos Respublikos savanoriškos veiklos įstatymo įgyvendinimo nutarime, patvirtintame Lietuvos Respublikos Vyriausybės 2024 m. rugsėjo 4 d. nutarimu Nr. 757 „Dėl Lietuvos Respublikos Vyriausybės 2024 m. kovo 27 d. nutarimo Nr. 216 „Dėl įgaliojimų suteikimo įgyvendinant Lietuvos Respublikos savanoriškos veiklos įstatymą“ pakeitimo“;  8.3.7. visos kitos tinkamos finansuoti projekto išlaidos, susijusios su projekto veiklomis ir nepriskiriamos 8.3.1–8.3.6 papunkčiuose nurodytoms išlaidoms.  8.4. Tinkamos finansuoti projekto administravimo išlaidos gali sudaryti iki 20 proc. visų Savivaldybės patvirtintų tinkamų finansuoti išlaidų. Administravimo išlaidų kategorijai priskiriamos šios išlaidos:  8.4.1. projektą administruojančių asmenų (projekto vadovo, projekto administratoriaus, finansininko, viešųjų pirkimų specialisto ir (ar) kitų su projekto administravimo veikla susijusių specialistų) darbo užmokestis, įskaitant gyventojų pajamų mokestį ir socialinio draudimo įmokas ir įmokas į Garantinį fondą. Projekto lėšomis gali būti apmokama tik ta darbo užmokesčio dalis, kuri priskiriama tiesiogiai su veiklų įgyvendinimu susijusiam darbui;  8.4.2. atlyginimas už buhalterines, viešųjų pirkimų vykdymo paslaugas (jei paslauga perkama iš paslaugas teikiančios įmonės (įstaigos) ar paslaugas savarankiškai teikiančio asmens);  8.4.3. projekto veiklas administruojančių asmenų kelionių, nakvynės ir dienpinigių išlaidos, neviršijančios pareiškėjo arba jo partnerio valstybės teisės aktais nustatytų normų;  8.4.4. kitos projekto administravimo išlaidos – transporto išlaidos, pašto, fakso, telefono, interneto, kopijavimo išlaidos, biuro nuomos ir eksploatavimo išlaidos, kanceliarinių prekių įsigijimo išlaidos ir visos kitos tinkamos finansuoti projekto išlaidos, susijusios su projekto administravimu ir nepriskiriamos 8.4.1 - 8.4.3 papunkčiuose nurodytoms išlaidoms. Projekto administravimo išlaidoms negali būti priskiriamos išlaidos, tiesiogiai nesusijusios su projektu (biuro nuomos ir eksploatavimo, telefono, kanceliarinių prekių ir kt. išlaidos, priskirtos projektui, išskaičiuojamos iš bendrų organizacijos išlaidų šioms reikmėms, atsižvelgiant į realiai dirbtą laikotarpį įgyvendinant projektą) |
| 9. | Netinkamos finansuoti išlaidos | 9.1. Projekto rengimo išlaidos.  9.2. Baudos, delspinigiai, išlaidos finansinėms nuobaudoms.  9.3. Bylinėjimosi išlaidos.  9.4. Išlaidos paskolų palūkanoms ir skoloms padengti.  9.5. Patalpų, nuosavybės teise priklausančių pareiškėjui ar partneriui, nuomos projekto veiklai išlaidos.  9.6. Išlaidos pastatų ir patalpų remontui.  9.7. Išlaidos sumokėti už paslaugas asmeniui, kai pats asmuo yra tos paslaugos gavėjas ir (arba) teikėjas, išskyrus 8.3.1 papunktyje nurodytą atvejį.  9.8. Projekto įgyvendinimo išlaidos, finansuojamos iš kitų finansavimo šaltinių.  9.9. Išlaidos ilgalaikiam materialiajam ir nematerialiajam turtui įsigyti (pagal Lietuvos Respublikos įstatymus, prie ilgalaikio turto priskiriamas turtas, kuris tarnaus ūkio subjekto veikloje ilgiau negu vienus metus ir kurio įsigijimo vertė viršija 500 Eur).  9.10. Išlaidos, skirtos labdarai ir paramai.  9.11. Išlaidos, projekto biudžete įvardytos kaip nenumatytos išlaidos.  9.12. Išlaidos, skirtos veikloms, kurios bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus |
| 10. | Projektų paraiškų atranka ir vertinim~~a~~s | 10.1. Paraiškos pradedamos vertinti pasibaigus paraiškų priėmimo terminui, kai užregistruojamos visos laiku pateiktos paraiškos.  10.2. Projektų paraiškų vertinimo ir atrankos procedūros vykdomos informacinėje sistemoje vadovaujantis Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašu, patvirtintu Kauno miesto savivaldybės administracijos direktoriaus 2019 m. lapkričio 5 d. įsakymu Nr. A-3580 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“ |
| 11. | Savivaldybės planuojami rezultatai pagal prioritetus | Šioje skiltyje nurodytus rezultatus Kauno miesto savivaldybė (toliau – Savivaldybė) planuoja pasiekti bendrai per visus savo finansuotus projektus, pasibaigus jų įgyvendinimo laikotarpiui, todėl pareiškėjas, atsižvelgdamas į Savivaldybės planuojamus rezultatus, savo paraiškoje turi numatyti realius savo projektu siekiamus rezultatus.  11.1. Pagal prioritetą „Kaunas kuria“ planuojami rezultatai:  11.1.1. nemokamų renginių skaičius – 110;  11.1.2. gyventojų, dalyvavusių (įvairiomis formomis, pvz., elektroninėje erdvėje organizuotuose) nemokamuose renginiuose, projektų veiklose, skaičius – 280 000;  11.1.3. projektų, vykdytų užsienyje, skaičius – 3.  11.2. Pagal prioritetą „Kaunas atviras kultūrai“ planuojami rezultatai:  11.2.1. tarptautinių projektų Kaune skaičius – 15;  11.2.2. gyventojų, dalyvavusių (įvairiomis formomis, pvz., elektroninėje erdvėje organizuotuose) tarptautiniuose projektuose, skaičius – 80 000.  11.3. Pagal prioritetą „Projekto „Kaunas – Europos kultūros sostinė“ palikimas“ planuojami rezultatai:  11.3.1. Per metus įgyvendintų tęstinių projektų skaičius – 7;  11.3.2. Tęstiniuose projektuose dalyvavusių asmenų skaičius 35 000.  11.4. Pagal prioritetą „Per skonį į kultūrą“ planuojami rezultatai: projektų skaičius – 5 |
| 12. | Aktualūs dokumentai | 12.1. Kauno miesto savivaldybės strateginis plėtros planas iki 2030 metų, patvirtintas Kauno miesto savivaldybės tarybos 2022 m. gegužės 24 d. sprendimu Nr. T-251 „Dėl Kauno miesto savivaldybės strateginio plėtros plano iki 2030 metų patvirtinimo“.  12.2. Kauno miesto savivaldybės 2024–2026 metų strateginis veiklos planas, patvirtintas Kauno miesto savivaldybės tarybos 2024 m. vasario 13 d. sprendimu Nr. T-1 „Dėl Kauno miesto savivaldybės 2024–2026 metų strateginio veiklos plano patvirtinimo“.  12.3. Kauno miesto savivaldybės projektų atrankos ir finansavimo programa „Iniciatyvos Kaunui“, patvirtinta Kauno miesto savivaldybės tarybos 2017 m. rugsėjo 12 d. sprendimu Nr. T-563 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ patvirtinimo“.  12.4. Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašas, patvirtintas Kauno miesto savivaldybės administracijos direktoriaus 2019 m. lapkričio 5 d. įsakymu Nr. A-3580 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“.  12.5. Kauno miesto savivaldybės administracijos direktoriaus 2019 m. lapkričio 19 d. įsakymas Nr. A-3742 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ projekto finansavimo paraiškos formos, projekto administracinės atitikties ir tinkamumo vertinimo lapo formos ir naudingumo vertinimo lapo formos patvirtinimo“ |
| 13. | Projekto viešinimas | Įgyvendinamas projektas ir pasiekti rezultatai privalo būti viešinami laikantis projekto finansavimo sutartyje nustatytų reikalavimų |
| 14. | Informacijos teikimas | 14.1. Informaciją dėl paraiškų pildymo ir projektų įgyvendinimo teikia Savivaldybės administracijos Strateginio planavimo, analizės ir programų valdymo skyriaus vyriausioji specialistė Karolina Bagočenko, mob. tel. +370 665 91 450.  14.2. Informaciją dėl projektų paraiškų turinio (veiklų pobūdžio, veiklų atitikties prioritetams ir kt.) teikia Savivaldybės administracijos Kultūros skyriaus vyriausioji specialistė Aušra Kriaučiūnaitė Partikienė, tel. +370 37 20 76 61.  14.3. Užklausos raštu teikiamos el. paštu [iniciatyvos@kaunas.lt](mailto:iniciatyvos@kaunas.lt).  14.4. Dažnai užduodamų klausimų skyrius (DUK) yra tinklalapyje https://paraiskos.kaunas.lt/duk |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_